Auctoritas divina nos vigilanter admonet, ut dum vivitur in hujus seculi pelago, certatim ad gaudia currere mansura sine fine debeamus. Quapropter si deinter undas hujus pervagantis seculi misericorditer a Domino volumus eripi et ad portum quietis pertrahi cupimus, summopere providendum nobis est, ne justo judici in illo justæ exagerationis examine penitus, ubi cunctis patebunt cuncta quæ quis in carne gessit, inveniamur infructuosi. Unde omnibus Christi caractere insignitis notum sit, quod ego Ornadus et uxor mea, nomine Altasia, Domini amore conpuncti, pariter et juditii futuri terrore perterriti, donamus Deo et ejus apostolis Petro et Paulo, et loco Cluniensi, in eorum veneratione consecrato, aliquid de nostra hereditate quæ sita est in Matisconensi pago, in villa quæ Dumbinas nuncupatur: hoc est mansum unum, cum omnibus ad se pertinentibus, pratis, silvis, pascuis, cum convicinalibus ceteris consuetudinibus et omnibus quæ in ipsa villa mihi esse videntur. Facio autem hanc donationem, eo videlicet conventu, ut quandiu vixero teneam et omni anno pro investitura duos vini modios persolvam; post obitum vero meum, ex integro prefato loco remaneat et ut mihi sepulturæ locus, si forte in ista provincia finis meus advenerit, honorifice tradatur. S. Ornadi, qui donum fecit et firmare rogavit. S. Altasiæ, uxoris ejus. S. Gudulrici. S. Achardi. S. Johannis. S. Girardi.